Det formelle grundlag for Schweissudvalgets arbejde er ***Miljøministeriets bekendtgørelse nr. 417 af 27. april 2007 om eftersøgning og aflivning af nødstedt vildt*.**

Bekendtgørelsens §2, stk 4:

*Naturstyrelsen nedsætter et schweissudvalg, der skal afgive indstilling om udpegning af de hundeførere, der bemyndiges efter stk. 1. Schweissudvalget er endvidere rådgivende i spørgsmål om schweissarbejdet, der forelægges det af Naturstyrelsen, eller som udvalget tager op af egen drift. Udvalget indstiller endvidere, til Naturstyrelsen, hvorledes de i § 6 nævnte retningslinier bør udformes. Naturstyrelsen fastsætter udvalgets forretningsorden.*

Bekendtgørelsens §6:

*Naturstyrelsen fastsætter nærmere retningslinier for hundeførernes eftersøgninger og aflivning af nødstedt vildt.*

Bekendtgørelsens rammer er operationaliseret i ***Naturstyrelsens Forretningsorden for Schweissudvalget, dateret den 31. august 2011*.**

Det følger heraf, at udvalget består af følgende 5 interessenter:

Formand for Udvalget Udpeget af Danmarks Jægerforbund

Danmarks Jægerforbund Repræsenterer Schweissregistrets brugere / rekvirenter

Dansk Schweisshundeforening Repræsenterer foreningens medlemmer

Schweisskoordinatorerne Repræsenterer Schweissregistrets 10 områdekoordinatorer

De legitimerede hundeførere Repræsenterer Schweissregistrets ca. 186 hundeførere

Naturstyrelsen sekretariatsbetjener Schweissudvalget, hvis opgaver er:

a)      At give råd i spørgsmål om schweissarbejdet, der forelægges det af Naturstyrelsen.

b)      At rådgive Naturstyrelsen i spørgsmål som Schweissudvalget selv tager op af egen drift.

c)      At indstille til Naturstyrelsen, hvorledes retningslinierne for hundeførernes eftersøgninger og aflivning af nødstedt vildt bør udformes, jf bekendtgørelsens

§ 6.

d)      At rådgive Naturstyrelsen med henblik på udpegning af de hundeførere, der bemyndiges efter bekendtgørelsens §1, stk. 1.